b"\n_START_ARTICLE_\nCG-Glass\n_START_PARAGRAPH_\nCG-Glass Vennesla AS er et norsk selskap som driver produksjon av bygningsglass._NEWLINE_Bedriften holder til p\xc3\xa5 Vennesla, nord for Kristiansand. Hovedproduktet er alle typer enkeltglass, speil, isolerglass, brannvernglass og sikkerhetsglass. CG Glass har prosjektsenter i Kristiansand og Stavanger. Prosjektsentrene benyttes av alle som arbeider med bygningsglass eller \xc3\xb8nsker informasjon om bruk av glass. Det v\xc3\xa6re seg interi\xc3\xb8r eller med tanke p\xc3\xa5 brann, sikkerhet, isolering, inneklima, dagslys eller st\xc3\xb8y._NEWLINE_Virksomheten sysselsatte i 2015 ca 50 \xc3\xa5rsverk, mens omsetningen var ca. 90 millioner kroner. CG Glass Vennesla AS og CG Gruppen AS eies av Eivind Br\xc3\xb8vig som er hovedaksjon\xc3\xa6r.\n_START_SECTION_\nHistorie\n_START_PARAGRAPH_\nCG-Glass har sine r\xc3\xb8tter tilbake til 1880. Christianssand Glasmagasin (CG) startet i hr. kj\xc3\xb8bmand Rasmussens Gaard - p\xc3\xa5 hj\xc3\xb8rnet av Markens gate og Dronningensgate, hvor McDonald's hamburgerrestaurant holder til i dag. P\xc3\xa5 dette stedet l\xc3\xa5 Britannia Hotel, som Thv. Rasmussen kj\xc3\xb8pte i 1880 og ominnredet til forretningslokaler. Christianssand Glasmagasin fikk hj\xc3\xb8rnebutikken. Forretningen ble i 1885 overtatt av Aanen Tjomsaas. I 1892 inntraff den store bybrannen som la n\xc3\xa6r p\xc3\xa5 halve Kristiansand i aske, og som ogs\xc3\xa5 tok med seg kj\xc3\xb8pmann Rasmussens g\xc3\xa5rd, inkludert Christianssand Glasmagasin. Dette f\xc3\xb8rte til at Christianssand Glasmagasin m\xc3\xa5tte flytte, men ikke langt, kun rett over gaten. Bokhandler Gr\xc3\xb8ntoft solgte en tomt til Tjomsaas som lot en murg\xc3\xa5rd bli oppf\xc3\xb8rt p\xc3\xa5 tomten. Christianssand Glasmagasin flyttet inn i denne g\xc3\xa5rden og har siden v\xc3\xa6rt der._NEWLINE_I 1913 skjedde det en endring. Br\xc3\xb8drene Ingvald og Aage Gr\xc3\xb8nnings\xc3\xa6ter kom inn i bildet. Ingvald og Aages bror Anton ble i 1910 ansatt som bestyrer ved det dav\xc3\xa6rende Kristiansand Nikkelraffineringsverk, idag Xstrata Nickel Nikkelverk. Anton fikk forst\xc3\xa5else om at Aanen Tjomsaas hadde tenkt \xc3\xa5 selge Christianssand Glasmagasin. Han kontaktet sine br\xc3\xb8dre med denne informasjonen, som resulterte i deres oppkj\xc3\xb8p av bedriften. I 1954 kom neste generasjon Gr\xc3\xb8nnings\xc3\xa6ter inn i bedriften da Ole Gr\xc3\xb8nnings\xc3\xa6ter (s\xc3\xb8nn av ble Aage Gr\xc3\xb8nnings\xc3\xa6ter) og Arne Gr\xc3\xb8nnings\xc3\xa6ter (s\xc3\xb8nn av Ingvald Gr\xc3\xb8nnings\xc3\xa6ter) ble tatt opp som kompanjonger. Kort tid etter dette ble firmaets datterselskap, glassmesterforretningen, dannet under ledelse av Ivar Gr\xc3\xb8nnings\xc3\xa6ter._NEWLINE_1957 s\xc3\xa5 oppf\xc3\xb8ringen av nybygget i Dronningensgate som huset glassmesterforretningen. Dette hadde et betydelig st\xc3\xb8rre lager, men det var ikke nok. Litt over ti \xc3\xa5r senere ble et nytt verksted- og lagerbygg p\xc3\xa5 industriomr\xc3\xa5det p\xc3\xa5 Lund._NEWLINE_I 1984 kj\xc3\xb8pte selskapet A/S Norsk Panolook i Ris\xc3\xb8r som produserte isolerglass. Norsk Panolook hadde hadde blitt startet sommeren 1970. 1980-tallet var preget av stor virksomhet i byggebransjen. Dette f\xc3\xb8rte til at produksjonskapasiteten i Ris\xc3\xb8r ble for liten._NEWLINE_I 1988 ble det etablert produksjon av isolerglass p\xc3\xa5 Birkeland, og produksjon foregikk b\xc3\xa5de p\xc3\xa5 Birkeland og i Ris\xc3\xb8r. I 1989 fusjonerte A/S Norsk Panolook med Christianssands Glasmagasin Glassmesterforretning A/S. Norsk Panolooks produksjonsutstyret ble flyttet til Birkeland for \xc3\xa5 konsolidere konsernets isolerglassproduksjon._NEWLINE_I 1994 overtok CG engroslageret til Christianssands Glasmagasin Glassmesterforretning. Dette har f\xc3\xb8rt til at CG framst\xc3\xa5r som S\xc3\xb8rlandets st\xc3\xb8rste glassgrossist. I 2008 skiftet Christianssands Glasmagasin Glassmesterforretning A/S navn til CG Glass & Fasade._NEWLINE_Ved \xc3\xa5rsskiftet 2002/2003 flyttet CG Glass inn i sin nye fabrikk p\xc3\xa5 Moseidmoen i Vennesla da den kraftige veksten resulterte i behov for mer plass. Den nye Fabrikken er skreddersydd til bedriftens behov."